STT ja Yle kertoivat nyt jo erotetun opettajan lähentelystä nuoria naisoppilaita kohtaan. Entiset oppilaat kertovat myös Iltalehdelle, että StepUpin Marco Bjurström yritti hiljentää oppilaat jo 2010-luvun alussa. Bjurström kiistää.

Tanssikoulu StepUpin entistä opettajaa epäillään oppilaidensa seksuaalisesta ahdistelusta, kertovat STT ja Yle. STT ja Yle julkaisivat torstaina entisten oppilaiden haastatteluita, joissa he kertovat miesopettajan vuosia jatkuneesta lähentelystä.

Ahdistelu on tapahtunut ryhmässä, jossa oli mukana 16–26-vuotiaita nuoria ja nuoria aikuisia. Ahdistelun kohteeksi joutuneet olivat nuoria naisia, joista nuorimmat olivat Ylen mukaan 17-vuotiaita.

Juttu jatkuu kuvan jälkeen.

Maineikas tanssikoulu StepUp perustettiin 1980-luvulla. Kuva koulun 25-vuotisjuhlista vuodelta 2012. Jenni Gästgivar

Mies kopeloi alaikäisiä oppilaitaan humalassa ja joi heidän kanssaan alkoholia tanssikoulun tiloissa. STT:n haastattelemat oppilaat kertovat, että opettaja yritti saada oppilaitaan sänkyyn ainakin kahtena eri musikaaliproduktion viikonloppuleirinä. Mies pyysi oppilaat kahden kesken huoneeseensa, suuteli ja kosketteli.

Miesopettaja kävi STT:n ja Ylen mukaan treffeillä oppilaiden kanssa ja hänellä oli myös yli kaksi vuotta jatkunut seksisuhde yhden 17-vuotiaan oppilaansa kanssa. Poliisi tutkii asiaa nyt alaikäisen seksuaalisena hyväksikäyttönä. Opettaja irtisanottiin viime vuonna, ja STT:n mukaan oppilaitos palautti uhrille lukukausimaksut. Ylen ja STT:n tavoittama opettaja ei kommentoinut asiaa.

"Suutelua ja itkupiirejä"

Iltalehden haastattelemat entiset oppilaat kertovat, että opettajan epäasiallinen käytös on ollut yleisessä tiedossa jo vuosia. Naispuoliset oppilaat kertovat pyrkineensä välttelemään opettajan seuraa tietoisesti. Mies käyttäytyi epäasiallisesti myös ryhmän yhteisissä illanvietoissa ja ensi-illoissa, joissa hän nautti alkoholia.

STT:n ja Ylen mukaan opettaja on yrittänyt suudella väkisin oppilaitaan. Myös Iltalehden haastattelema oppilas kertoo todistaneensa tällaista tilannetta.

– Hän halusi fyysisesti hyvin lähelle. Hän halasi paljon ja kosketti kasvoja ja antoi poskisuudelmia. Olen nähnyt, kun hän on ottanut erästä henkilöä kasvoista kiinni ja suudellut molemmille poskille ja suulle.

Myös harjoitusten aikana opettajan metodit herättivät ihmetystä. Eräs entinen oppilas kuvailee opettajaa hauraanoloiseksi ja epävakaaksi henkilöksi, jonka tunteet ailahtelivat. Opettaja saattoi alkaa itkeä helposti ja hän myös järjesti oppilaille "itkupiirejä", joiden aikana hän halusi saada oppilaat itkemään.

Vuosia tiedossa

STT:n ja Ylen haastattelemien entisten oppilaiden mukaan StepUpin hallituksen puheenjohtaja Marco Bjurström on tiennyt opettajan toiminnasta. Oppilaat kokivat, että tanssikoulu viivytteli tilanteeseen puuttumista.

Myös Iltalehden haastattelemat oppilaat kertovat, että Bjurström on kuullut opettajaa koskevista ahdisteluepäilyistä jo 2010-luvun alussa. Bjurström piti tuolloin erään ryhmän oppilaille keskustelutilaisuuden, jonka tarkoitus oli käsitellä opettajaa koskevia huhuja. Oppilaat kertovat, että Bjurström koki huhujen häiritsevän työilmapiiriä. Osa oppilaista tulkitsi Bjurströmin järjestämän tilaisuuden tarkoitukseksi hiljentää oppilaat.

– Tilanne tuntui uhkaavalta ja omituiselta. Marco vaikutti vihaiselta ja kyseli, kuka on kertonut näitä tarinoita opettajasta. Opettaja oli itse tilanteessa paikalla ja itki kuin sympatiaa hakien. Ei vaikuttanut siltä, että Marco olisi oikeasti ollut huolissaan meistä, koska muuten opettaja ei olisi ollut siellä, Iltalehden haastattelema oppilas kertoo.

Bjurströmin mukaan tilaisuuden sisältö oli toinen.

– Produktioissamme on esiintynyt ja yhteisöömme on kuulunut ja kuuluu useita henkilöitä, jotka ovat julkisuudesta tunnettuja. Siksi olen ottanut tavakseni puhua säännöllisesti siitä, kuinka tärkeätä on, että kaikkien yhteisömme jäsenten yksityisyydensuojaa kunnioitetaan, Bjurström kertaa.

– Puheenvuoroihin ei ole liittynyt epäilyjä kenenkään yhteisömme jäsenen, kuten opettajan epäasiallisesta käytöksestä, vaan ne ovat olleet osa pidempää jatkumoa. Olen pitänyt vastaavanlaisia puheenvuoroja hieman eri muodoissaan 90-luvun lopulta lähtien ja olen puhunut samasta aiheesta viimeksi joitain kuukausia sitten.

Bjurström kiistää viivytelleensä asiaan puuttumisen kanssa.

– Kun epäily opettajan epäasiallisesta käytöksestä tuotiin tietoomme, siihen puututtiin heti niillä keinoin, joita työnantajalla on.

StepUpin toimitusjohtaja Tiina Kaivola ei halunnut kommentoida Iltalehdelle koulun entisen opettajan ahdistelusyytöksiä.

– Yleisellä tasolla haluan todeta, että meillä on nollatoleranssi kaikenlaiselle epäasialliselle toiminnalle. Kun epäily opettajan epäasiallinen käytöksestä tuodaan tietoomme, siihen puututaan heti niillä keinoin, joita työnantajalla on. Näitä toimia voivat olla esimerkiksi kirjallinen varoitus, työntekovelvoitteesta vapauttaminen asian tarkemman selvityksen ajaksi tai työsuhteen purkaminen. Jos on syytä epäillä, että opettaja on syyllistynyt rikokseen, teemme rikosilmoituksen, hän suostuu sanomaan.

Ylelle Kaivola kertoi, että koulu puuttui opettajan käytökseen heti, kun siitä saatiin kuulla. Kaivolan mukaan StepUp suhtautuu väitteisiin sopimattomasta toiminnasta erittäin vakavasti, eikä opettajan toiminta ole ollut miltään osin sallittua.

– Mikäli tällaisia väitteitä tulee yrityksen johdon tietoon, niistä keskustellaan asianosaisten kanssa, eli kuunnellaan kaikkien näkökulmat tapahtuneesta ja ryhdytään tarvittaviin toimiin. Niin tässä tapauksessa on toimittu, Kaivola vastaa Ylelle.

Lisätty Marco Bjurströmin kommentit 15.11.2016 kello 22.22 ja päivitetty otsikkoa.